KIRJALLINEN KYSYMYS E-0808/01 esittäjä(t): Antonios Trakatellis (PPE-DE) komissiolle. Kansallisen maarekisterin laatiminen kolmannesta yhteisön tukikehyksestä saatavan rahoituksen turvin.



Virallinen lehti nro 318 E , 13/11/2001 s. 0124 - 0124



KIRJALLINEN KYSYMYS E-0808/01 esittäjä(t): Antonios Trakatellis (PPE-DE) komissiolle (19. maaliskuuta 2001) Aihe: Kansallisen maarekisterin laatiminen kolmannesta yhteisön tukikehyksestä saatavan rahoituksen turvin Kreikkalaisessa lehdistössä esiintyneiden tietojen mukaan kiinteistöjen omistajat Kreikassa joutuvat maksamaan kansallisen maarekisterin laatimisohjelman yhteensä 850 miljardin drakman kustannukset, koska huhujen mukaan Euroopan unioni on lopettanut maarekisterin rahoittamisen kolmannesta yhteisön tukikehyksestä ohjelman toteutuskaudella 1996-2000 tehtyjen poikkeusten vuoksi. Euroopan komission aluepolitiikan pääosaston pääjohtajan antaman lausunnon mukaan komission toimivaltaiset yksiköt aikovat suorittaa lisätutkimuksia asiassa asetuksen (EY) N:o 2064/97(1) 1 ja 2 kohdassa säädetyn menettelyn puitteissa. Tämä merkitsee, että toimivaltainen komitea voi vähentää tai lykätä rahoitusta tai peruuttaa sen myöntämisen jäsenvaltiolle, joka ei ennakolta ole pyytänyt komission hyväksyntää mahdollisesti täytäntöönpanemilleen poikkeuksille, jos todetaan, että maarekisteriä koskevan toisesta yhteisön tukikehyksestä rahoitetun ohjelman täytäntöönpanossa on esiintynyt sääntöjenvastaisuuksia. Mitä poikkeuksia on todettu tehdyn Kreikan kansallisen maarekisterin laatimisen yhteydessä ja minkälaisia rahasummia ne koskevat? Aikooko komissio käytössään olevien tietojen perusteella lakkauttaa rahoituksen lopullisesti? Missä määrin Kreikka on noudattanut julkisia palveluhankintoja koskevista sopimuksista annettua direktiiviä 92/50/ETY(2), ja mitä kreikkalaisten toimivaltaisten viranomaisten on tehtävä, jotta ohjelman keskeyttäminen ei merkitsisi sen lopullista lakkauttamista ja jotta hanke etenisi normaalisti, saaden rahoitusta kolmannesta yhteisön tukikehyksestä? (1) EYVL L 290, 23.10.1997, s. 1. (2) EYVL L 209, 24.7.1992, s. 1. Michel Barnier'n komission puolesta antama vastaus (8. toukokuuta 2001) Kansallista maarekisteriä koskeva hanke sisältyi Kreikkaa varten ohjelmakaudeksi 1994-1999 laadittuun yhteisön tukikehykseen kuuluvaan ympäristöalan toimenpideohjelmaan. Hanketta varten on myönnetty yhteensä 138,9 miljoonaa euroa; 75 prosenttia tästä määrästä on peräisin Euroopan aluekehitysrahastosta. Toimenpideohjelman mukaisesti vuoden 2001 loppuun mennessä oli tarkoitus laatia 28 223 km2:n kokoisen pinta-alan kattava kansallinen maarekisteri. Hankkeen toteutuksesta vastaavan viraston kanssa äskettäin tehtyjen sopimusten yhteydessä on käynyt ilmi, että tämänhetkiset työt koskevat ainoastaan 8 000 km2:n kokoista pinta-alaa, vaikka yli 80 prosenttia toimenpideohjelmassa suunnitelluista määrärahoista on jo käytetty. Komission mielestä oli tämän vuoksi tarpeen pyytää selvityksiä ja lisätietoja tilanteen tarkempaa selvittelyä varten. Yhteisön tuen mahdollista peruuttamista tai vähentämistä voidaan harkita vasta kun kyseinen erittely on suoritettu. Samassa yhteydessä tarkastellaan hankkeen rahoituksen mahdollista jatkamista tämänhetkistä ohjelmakautta 2000-2006 koskevasta yhteisön tukikehyksestä. Komissio on saanut myös valituksia, joissa epäillään joidenkin toisessa vaiheessa suoritettavia tutkimuksia koskevaan kilpailuttamismenettelyyn liittyvien seikkojen yhteensopivuutta julkisia palveluhankintoja koskevista sopimuksista 18 päivänä kesäkuuta 1992 annetun neuvoston direktiivin 92/50/ETY säännösten kanssa. Komission ja Kreikan viranomaisten välistä tätä aihetta koskevaa kirjeenvaihtoa tutkitaan parhaillaan. Hanketta koskevien lisätietojen osalta komissio pyytää parlamentin jäsentä tutustumaan vastauksiin, jotka komissio on antanut Konstantinos Hatzidakisin esittämään suulliseen kysymykseen H-0224/01(1), Efstratios Korakasin esittämään suulliseen kysymykseen H-0307/01(2) ja Stavros Xarchakosin esittämään kirjalliseen kysymykseen E-0832/01(3). (1) Täysistunnossa maaliskuussa 2001 annettu kirjallinen vastaus. (2) Täysistunnossa huhtikuussa 2001 annettu kirjallinen vastaus. (3) EYVL C 261 E, 18.9.2001.